Mihál, Jozef, poslanec NR SR (2014-10-30):
Ďakujem, pán podpredseda. Vážený pán minister, vážené kolegyne, vážení kolegovia, pôvodne som nemal dnes stáť ani za týmto pultom, ani sedieť poobede v lavici, pretože každú chvíľu očakávame radostnú udalosť v našej rodinke, ale keďže sa tá radostná udalosť nejako ešte nepriblížila natoľko, aby to bolo veľmi akútne, tak síce som na mobile stále, ale ešte mám tú možnosť, pán minister, povedať takouto cestou pár slov k tomu, prečo odvolávame, aké sú tie dôvody a tak ďalej a tak ďalej. Chcem byť vecný. Takže dôvody, ktoré sú uvedené v tej predkladacej správe, sú dva a keď sa snažím teda pri tom všetkom aspoň trošku sledovať diskusiu, faktické poznámky a tak ďalej, tak ja teda konštatujem na úvod to, čo som už v nejakej faktickej poznámke povedal, že ani vy, ani premiér, ani podpredseda vlády Kaliňák, ani poslanci za stranu SMER, ktorí nejakým spôsobom dnes vystúpili, neobhájili, ani sa vlastne o to nepokúšali nejako zásadne obhajovať tú kauzu Star EU, pretože tá kauza jednoducho bola, sú na to dôkazy, sú na to svedkovia, to nebolo medzi štyrmi očami, to bolo pred možno desiatkami, stovkami svedkov, čiže to sa odškriepiť nedá, tak sa o to ani nepokúšate. Pokiaľ ide o kauzu exekútor Krutý a 23-tisícová dotácia na tvorbu štyroch pracovných miest, tak takisto je to neodškriepiteľné, pretože je to zmluva, ktorá je zapísaná v Centrálnom registri zmlúv, o tom sa nejako nedá diskutovať, že nie je, keď tam jednoducho zapísaná je a keď tá dotácia poskytnutá bola. Čiže pokiaľ ide o vecnú úroveň tých dvoch bodov, na ktorých je postavené odvolávanie, tak sú to skrátka veci, ktoré sa stali, nikto to nespochybňuje, pretože je to nespochybniteľné. A pokiaľ sa táto diskusia vedie o tom, či to je dôvod na odvolávanie ministra práce, alebo či to nie je dôvod na odvolanie ministra práce, no tak ja osobne si myslím, že to dôvod je, a preto som sa pod tento návrh aj podpísal. Samozrejme, väčšia časť snemovne, 83 poslancov nemôže priznať, že ich financmajster je nejakým spôsobom namočený v nejakých kauzách, takže to je úplne prirodzené. Je mi úplne jasné, že v tomto sa dohodnúť, dohodnúť v úvodzovkách, nedá a že vy odvolaný nebudete, pretože kapry si svoj rybník nevypustia. Ale fakt je ten, že tie kauzy sa stali. To znamená, že ste v roku 2008 v pozícii generálneho manažéra politickej strany SMER – sociálna demokracia na tom stretnutí v Prešove vyzývali, respektíve odporúčali, aby som použil miernejší výraz, odporúčali ste tam prítomným starostom, primátorom obcí, aby pri projektoch z eurofondov využili služby agentúry Star EU, ktorá má veľmi podivuhodný pôvod, veľmi podivuhodnú históriu, pretože má zvláštnych českých majiteľov, nedá sa nájsť nikde niečo, čo by oni iné robili okrem toho, že sa tu na Slovensku prezentovali ako úspešní poradcovia, pokiaľ ide o čerpanie eurofondov. No a je to úplne čistá náhoda, že zo 70 výberových konaní na tú pozíciu poradcu, ja tomu nerozumiem, takže hovorím tak, ako mi jazyk narástol, mňa téma eurofondov vždycky nejako príliš nelákala, považujem to za zlo, ktoré je tu, ale musíme s ním vedieť žiť. Takže ako je to čistá náhoda zrejme, že zo 70 projektov táto agentúra vyhrala práve 70. A že tá ďalšia spriaznená agentúra, meno som už zabudol, ale je to tu v materiáli, tak tá tiež tesne skoro všetky tie výberové konania vyhrala. No jednoducho, jednoducho môžeme si o tom myslieť, čo chceme, ale ja si myslím, že toto je korupčné správanie a že za toto musíte niesť politickú zodpovednosť. A je úplne jedno, či sa to stalo v roku 2008, alebo či by sa to stalo už počas toho, ako ste boli alebo ste ministrom, pretože jednoducho táto škvrna vo vašom životopise je a nezmyjete ju nijakým spôsobom. S takýmto kreditom by ste mali odstúpiť z pozície ministra sám bez toho, že by sa tu musela konať nejaká podivuhodná schôdza na vaše odvolávanie. Pokiaľ ide o tú druhú kauzu, keď sme boli spolu v tej televíznej relácii pred niekoľkými týždňami, ja som to vytiahol teda, že čo toto má znamenať, ako je to možné, že vaši ľudia poskytli 23-tisícovú dotáciu veľmi úspešnému súdnemu exekútorovi, zdôrazňujem, veľmi úspešnému súdnemu exekútorovi, to nie je nejaký človek, ktorý síce má kanceláriu súdneho exekútora, ale trápi sa, pretože nemá zákazky, nemá čo robiť, to je človek, ktorý je špička vo svojom odbore, nebudem komentovať prečo a ako je tou špičkou, to možno nechám na pána Hlinu, ktorý sa tejto téme dlhodobo venuje a má v tom iný prehľad ako ja, ale to je človek, ktorý, obrazne povedané, má kancelárie v Bratislave vykladané, obložené zlatými obkladmi a kľučkami. Z morálneho hľadiska, zdôrazňujem, z morálneho hľadiska, nie z hľadiska zákona, z morálneho hľadiska by takýto človek nemal dostať jedno jediné euro nejakej podpory, jedno jediné. Dostal 23-tisíc, lebo zamestná mladých ľudí do 29 rokov. Viete, máte tu ten projekt, ten projekt je taký, aký je. To bola už téma minulý týždeň, keď bol tu zákon. Povedali sme si svoje, ale to, aby dostal súdny exekútor, megaúspešný súdny exekútor takéto peniaze, to je jednoducho za hranicou toho, čomu sa hovoria dobré mravy. Tie peniaze, tie peniaze mohli dostať iní podnikatelia alebo živnostníci alebo zamestnávatelia, dostal ich súdny, úspešný súdny exekútor. To jednoducho nie je v poriadku. Vy máte taký ten meštek, otras sa? Áno, stále to zaznieva, že viete vybaviť ďalšie a ďalšie milióny z Európskej únie na podporu tvorby nových pracovných miest. Vy viete vybaviť nekonečný počet tých miliónov? Čiže jednoducho ktokoľvek, ja neviem Penta za vami príde, že potrebovala by vytvoriť 5, 6, 100 nových pracovných miest, možno napríklad v denníku SME, ktorý teraz kúpila, alebo v Trende, lebo tí odtiaľ poutekali. Aj oni dostanú dotáciu, keď to budú novinári do 29 rokov? Jednoducho, majme predsa nejakú hranicu, rešpektujme niečo, čo sa sluší, čo sa nesluší. Toto sa podľa mňa nesluší. Čakal som, čo poviete vo vašom vystúpení na moju adresu. Bol som pripravený, že niečo vymyslíte, veď máte tam 500 ľudí, tak niečo sa nájde. Vždycky sa na niekoho niečo nájde. Takže bol som zvedavý, že čo na mňa vytiahnete. Mali ste na tú prípravu tri týždne na túto schôdzu, tak som čakal, čo bude. Tak príjemne som bol prekvapený, že ste vytiahli len to, čo som si teda zistil po tej televíznej relácii, keď ste ma teda prekvapili tým, že 85 exekútorov dostalo takéto dotácie. Tak som si teda doma dal tú námahu a otvoril som si Centrálny register zmlúv a začal som pátrať. Tak ako to vlastne bolo s tým Krutým? Ako to vlastne je s tými exekútormi? Áno, ten register sa buduje od roku 2010 plus-mínus, ten starší, ten novší od roku 2012. Čiže neviete tam ísť do nejakej histórie, čiže neviem presne, ako ste získali tie čísla ohľadne ministra Kaníka, lebo to boli 2004, ´5, ´6 roky, ale zrejme, samozrejme, na jednotlivých úradoch tie záznamy existujú, aj keď nie sú teda verejne dostupné. No ale to, čo som teda ja vtedy ešte pred tými troma týždňami našiel v Centrálnom registri zmlúv, tak skutočne som sa zarazil, pretože našiel som tam, našiel som tam, že postupne od januára 2012, ešte raz opakujem, od januára 2012 sa tam začali objavovať zmluvy jednotlivých úradov práce z rôznych regiónov so súdnymi exekútormi, pani Kučerová, aj vás som tam našiel. Bol som prekvapený a bol som zaskočený, pretože som to nevedel, naozaj, úprimne to hovorím, že od januára 2012 sú poskytované nejakým spôsobom nejaké peniaze súdnym exekútorom. Čiže áno, máte pravdu v tom, že bolo to ešte za mojej éry, pretože ja som končil ako minister, tuším, 4. alebo koľkého apríla. Čiže tak, ako som si to teraz ešte raz prešiel, ak vidím dobre, tak som tam našiel deväť zmlúv, ktoré boli zapísané do tohto registra v období od januára 2012 do apríla 2012. Deväť zmlúv, ale to je jedno, či je to jedna zmluva, deväť alebo 80. V každom prípade opakujem to, čo som povedal vo faktickej poznámke. Osobne, ja osobne sa hanbím za to, že som tam našiel tých deväť zmlúv, pretože si myslím, že exekútori by nemali dostávať dotácie, či už je to na absolventskú prax, alebo či je to na tvorbu regulérnych pracovných miest. Teda tých deväť zmlúv je o absolventskej praxi, čo je trošku niečo iné ako vytvorenie pracovného miesta, je niečo iné 180 eur na jedného absolventa alebo 23-tisíc na pracovné miesta, ale dobre. V princípe, v princípe ja tvrdím, že súdni exekútori by ani takýmto spôsobom nemali dostať ani euro. Čiže je mi hanbou, že som o tom nevedel a že som tým pádom na túto situáciu ani nereagoval, pretože ak by som bol o tom vedel, tak urobím v rámci svojich možností a kompetencií všetko preto, aby tá absolventská prax na exekútorských úradoch bola stopnutá. Žiaľ, nestalo sa, nevedel som o tom. Naša vláda o tri mesiace definitívne skončila. Preto opakujem to, čo som povedal, hoci dodatočne po dva a pol či koľkých rokoch, opakujem svoju výzvu, ktorú som povedal vo faktickej poznámke, pán minister. Ak odstúpite vy z pozície ministra kvôli tejto kauze Krutý, s tým ale, že sa nevrátite ani do parlamentu, tak som ochotný odstúpiť v ďalšej sekunde aj ja z pozície poslanca Národnej rady, pretože hoci po tom dva a pol roku, ale uvedomujem si to, že to sa stať jednoducho nemalo. Čiže ak toto považujeme za chybu, áno, odstúpme obidvaja. V tej televíznej relácii ste ma prekvapili nielen tým, že ste povedali, že 85 exekútorov, nielen pán Krutý, dostali nejakú dotáciu, ale prekvapili ste ma najmä tým, že ste tú dotáciu obhajovali. Ja som totižto čakal, že vaše slová budú asi takéto: Áno, viem, prepáčte, ospravedlňujem sa, to sa nemalo stať, úradníci urobili chybu, ten a ten odišiel z úradu, vydal som metodický pokyn, aby exekútori žiadne dotácie nedostávali. Ale namiesto týchto slov vy ste začali obhajovať poskytnutie tej dotácie. Začali ste hovoriť o tom, no veď prečo nie. Veď predsa splnil tie podmienky, tie, ktoré ste tu aj dnes citovali. Mal zaplatené odvody do sociálnej, zdravotnej poisťovne, splnil všetko to, čo zákon ako hovorí. Tak prečo by nemohol dostať aj on dotáciu? To je síce pravda, ale ja som teda čakal napriek tomu všetkému, že vy sa k tomu postavíte úplne naopak. Vy ste nielenže priznali, že tú dotáciu dostal, ale ste to dokonca ešte obhajovali ako svoju srdcovú záležitosť. A tomu jednoducho nerozumiem. Mimochodom, čítal som si článok v novinách Nové slovo, ktoré sú teda na vašej strane, a tam redaktor v rozsiahlom článku hodnotí tento váš krok ako závažnú politickú chybu. A je snáď asi každému jasné, že to skutočne obrovskou politickou chybou aj je. Pretože normálne rozmýšľajúci politik v podmienkach Slovenskej republiky, ktorý dobre pozná pomery, vie, vyslovene z toho politického hľadiska, vyslovene z toho politického hľadiska, teraz to nebudem hodnotiť ako nejako odborne, ale z politického hľadiska exekútori sú u nás, prepáčte za výraz, nenávidení a svojím spôsobom si to aj zaslúžia, pretože to, čo mnoho z nich predvádza, to je tiež za hranicou dobrých mravov. Státisíce ľudí na Slovensku, státisíce rodín na Slovensku dobre poznajú, čo sú to súdni exekútori, akú paseku vedia narobiť. A keď mi niekto povie, no veď ale dobre, ale to je aj o tom, že ten exekútor pre povedzme podnikateľa, ktorý nevie vymôcť svoju pohľadávku u nejakého iného podnikateľa, vykoná za neho tú špinavú prácu a tú pohľadávku vymôže. Pred pár dňami mi hovorí kamarát, podniká, má menšiu firmu. Áno, jasné, aj ja som mal exekútora, ktorého som zaplatil, aby mi vymáhal dlhy, ale prvé, čo bolo, z tých vymožených peňazí nejakých 800 euro, alebo koľko to bolo, si nechal on ako svoju odmenu a potom sa mu skrátka nejako prestalo s tým vymáhaním dariť, čiže v podstate pre mňa nevymohol nič, ale svojich 800 eur si do vačku strčil. Takže aj takéto praktiky majú exekútori. Nechcem ich všetkých hádzať do jedného vreca, ale žiaľ, fakt je ten, že Slovensko nenávidí exekútorov. Tak to jednoducho je, nech to je preto alebo preto alebo preto. Taká je realita. Čiže exekútorom poskytovať vedome a ešte to obhajovať, dotácie, 23-tisíc, čo nie sú malé peniaze? Povedzte to nejakému živnostníkovi niekde pri Prešove. 23-tisíc. Takéto niečo je doslova, doslova sabotáž, to je politická, obrovská chyba. Ja viem, opakujem ešte raz, že kapre si svoj rybník nevypustia a že vaši poslanci vás, samozrejme, podržia. To je úplne jasné. Ale som rád, že ľudia na Slovensku, ktorí možno o tejto kauze nevedeli a nevedeli, akým spôsobom riadite ministerstvo, pokiaľ ide o takéto prípady, sa to dozvedeli. Ak nie skôr, tak dnes. A urobia si na vašu prácu svoj názor. Nebudem hodnotiť, pán minister, ak dovolíte, nechcem zdržiavať, to, čo ste potom menovali ako vaše úspechy, možno niekedy inokedy. Ale tieto dve kauzy, ktoré neodškriepite a ani sa o to vlastne nepokúšate, lebo nie je o čom, tieto dve kauzy zostanú navždy zapísané vo vašom životopise. Táto schôdza, že sa dnes konala a že tu zazneli také prejavy, aké zazneli, to z análov Národnej rady nevymažete.